Lithium-air-batterier kan give elbiler benzin-rækkevidde

Elbilens største mentale stopklods er stadig rækkevidden. Ikke nødvendigvis i hverdagen, men på de lange ture, hvor ladepauser, kø ved lynladeren og vinterforbrug stadig kan få bilkøbere til at tøve. Nu peger verdens største batteriproducent, kinesiske CATL, på en teknologi, der i teorien kan ændre hele regnestykket: lithium-air-batterier.

Ifølge CATL’s chefforsker Wu Kai er lithium-air nu udpeget som en af selskabets vigtigste langsigtede forskningsretninger. Teknologien adskiller sig markant fra almindelige lithium-ion-batterier, fordi den bruger ilt fra luften som en del af den kemiske reaktion. Dermed kan man i teorien spare en stor del af den tunge batteristruktur væk.

Fire gange højere energitæthed

Og tallene er vilde. Hvor mange af dagens elbilbatterier ligger omkring 250 til 270 watt-timer per kilo, taler lithium-air om et teoretisk loft på op til 12.000 watt-timer Per kilo, fortæller CarNewsChina. Laboratorieforsøg har allerede vist niveauer omkring 1.200 watt-timer per kilo, altså flere gange højere end de batterier, der sidder i elbiler i dag.

For bilister kan det i den yderste konsekvens betyde elbiler med langt over 1.000 kilometer reel rækkevidde – uden enorme batteripakker, høj vægt og lange ladestop. Det er den slags teknologi, der på papiret kan gøre rækkeviddeangst til noget, vi griner af om ti år.

Men der er en grund til, at lithium-air endnu ikke sidder under gulvet i en familiebil. Batteritypen er følsom over for fugt og CO2 i luften, og den har historisk haft problemer med levetid, stabilitet og gentagne opladninger. Med andre ord: Det er let at lave imponerende tal i laboratoriet. Det er langt sværere at lave et batteri, der kan tåle frost, varme, hurtigladning og 300.000 kilometer i en bil.

Der sker dog fremskridt. Forskere fra Illinois Institute of Technology og Argonne National Laboratory har vist et lithium-air-design med fast elektrolyt, der kan øge energitætheden markant og samtidig mindske brandrisikoen sammenlignet med flydende elektrolytter.

Lithium-air er fremtidsmusikken

Du skal ikke vente på lithium-air, hvis du skal købe bil, men CATL’s satsning viser, hvor batterikampen bevæger sig hen. De næste år handler om billigere LFP- og natrium-ion-batterier, hurtigere opladning og bedre vinteregenskaber. Længere ude i horisonten kan lithium-air blive teknologien, der fjerner en af elbilens sidste store psykologiske barrierer.

Indtil da er den bedste nyhed mere jordnær: Batterierne bliver billigere, bedre og hurtigere i et tempo, der allerede kan mærkes i de elbiler, der kommer på markedet nu. Lithium-air er fremtidsmusikken. Men retningen er klar.

Lithium-air-batterier kan give elbiler benzin-rækkevidde